Ulrich von Wilamowitz-Moellendorff
Ulrich von Wilamowitz-Moellendorff var en tysk klassisk filolog og professor i græsk i Greifswald fra 1876, i Göttingen fra 1883 og i Berlin 1897-1921.
Wilamowitz, der på grund af sine rige formidlingsevner og videnskabelige grundighed fik stor indflydelse på klassisk filologi i 1900-tallet, udgav en omfattende række værker om græsk litteratur og religion, bl.a. tekstudgaver af Aristoteles' Athenernes Statsforfatning (1891) og Timotheos' Perserne (1903).
Mange af hans arbejder er i dag standardværker, fx Geschichte der Philologie (1921) og Der Glaube der Hellenen (1931-32).